PSH เทรดวันแรกพุ่งเกือบ 52% โบรกฯแนะซื้อชูเป้า 29.30 บ.
PSH เทรดวันแรกพุ่งเกือบ 52% โดยเปิดที่ 23.90 บาท ล่าสุด ณ เวลา 10.29 น. ราคาอยู่ที่ 23.10 บาท บวก 7.90 บาท หรือ 51.97% สูงสุด 24.00 บาท 23.10 บาท ด้วยมูลค่าซื้อขาย 218.69 ล้านบาท ด้าน โบรกฯ แนะซื้อ ชูเป้า 29.30 บาท
1 ธ.ค. 2559

ผู้สื่อข่าวรายงานว่า ราคาบริษัท พฤกษา โฮลดิ้ง จำกัด (มหาชน) หรือ PSH ล่าสุด ณ เวลา 10.29 น. ราคาอยู่ที่ 23.10 บาท บวก 7.90 บาท หรือ 51.97% สูงสุด 24.00 บาท 23.10 บาท ด้วยมูลค่าซื้อขาย 218.69 ล้านบาท ขณะที่ดัชนีตลาดหุ้นไทยโดยรวมบวก 0.54% ทั้งนี้ PSH เข้าซื้อขายในวันนี้ (1 ธ.ค.) เป็นวันแรก แทนหุ้นบริษัท พฤกษา เรียลเอสเตท จำกัด (มหาชน) หรือ PS ที่จะเพิกถอนหลักทรัพย์ออกจากการเป็นหลักทรัพย์จดทะเบียนในตลาดหลักทรัพย์ฯ ในวันนี้ (1 ธ.ค.) ตามแผนปรับปรุงโครงสร้างบริษัท
โดยบริษัทหลักทรัพย์ภัทร จำกัด ระบุว่า ให้ราคาอ้างอิงหุ้น PSH เริ่มต้นที่ 24.91 บาทต่อหุ้น เทียบกับราคา PS ปิดตลาดวานนี้ (30 พ.ย.) ที่ 15.20 บาทต่อหุ้น ซึ่งเป็นวันสุดท้ายของการซื้อขายหุ้น PS 
ส่วน บล.ทรีนีตี้ ระบุในบทวิเคราะห์ ในเชิงพื้นฐานแนะนำซื้อ PSH ที่ราคาเป้าหมาย 29.30 บาท โดยคาดว่าราคาหุ้น PSH มีโอกาสเปิดกระโดดจากราคาปิดของหุ้น PS เมื่อวานนี้ เนื่องจากราคาหุ้น PS นับตั้งแต่วันที่ 21 พฤศจิกายนที่ผ่านมาถูกกดดันจากการที่ผู้ซื้อหุ้นจะไม่สามารถนำหลักทรัพย์ไปแปลงเป็นหุ้น PSH ได้ ซึ่งจะทำให้ขาดสภาพคล่องในการซื้อขายหุ้นในช่วงถัดไป
สำหรับผลกระทบต่อดัชนี SET50 นั้น จากการคำนวณของเราพบว่า หากหุ้น PSH เปิดที่ราคา 20.5 บาท (+36%) ซึ่งเป็นราคาปิดของ PS เมื่อวันที่ 18 พฤศจิกายน จะส่งผลให้ SET50 ปรับตัวสูงขึ้น 0.13% หรือคิดเป็นระดับ 1.21 จุด (บนสมมติฐานที่ว่าราคาหุ้นอีก 49 บริษัทในดัชนี SET50 คงที่จากราคาปิดเมื่อวานนี้) ซึ่งจะเห็นได้ว่าไม่มีผลกระทบอย่างมีนัยสำคัญ เนื่องจาก Market cap ของหุ้น PSH นั้นคิดเป็น 0.37% ของดัชนี SET50 เท่านั้น